Hetkarê Hemserekanê HDPyî yê Wanî Tuncer Saginçî derheqê weçînayîşan de ANFyî rê qisey kerd. Tuncer Saginçî pare kerd ke ê armanc kenê ke Wan de 8 wekîlan vejê.
Saginçî da zanayene ke ê do her ca de xo rêxistin kenê û xebatanê xo kenê. Saginçî vat: ''Ma rew ra amadekarîyê xo yê weçînayîşî kerdêne. Ma amade yê. Ma her ca de eşkenê xo biresnê şarî. Akerdişê buroyê ma sey mîtîngan derbaz benê. 14ê gulane de ma do AKP tarîxî ra biesterê. 14ê gulane de ma do reya peyêne AKPyî reyde bikewê weçînayîşan. Şarê ma tim hetê ma de şi û ma berdî serkewtişî. Reyna do wina bibo. Ma her ca de şarê xo ra hêz gênê. Ma venga şarê xo danê ke nê xoverdayîş û têkoşînê xo pîlêr bikerê.''
Saginçî bale ante ser ke îqtîdarî armanc kerd ke pê qefilnayîşê HDPyî şarî bêalternatîf bikero. Saginçî vat: ''La ma Partîya Çep a Keske reyde şinê. Şarê ma bêalternatîfî nîyo. Ma şarê xo rê welatêkê hîna rindî wead kenê. Coka îqtîdar ma asteng keno. Şertê ma û ê partîyanê bînan têdûşt nîyê. La sey verî reyna qerardarî, bawerîye do ma bivisnê vernî. Ma armanc kenê ke nê weçînayîşan de Wanî ra 8 wekîlan bişawê Meclîsî. Şarê ma mojneno ke no mumkîn o. Ma do 8 wekîlan bişawê Meclîsî û AKPyî bikerê partîya tabela.''
